6.9.2022
EL
Επίσημη Εφημερίδα της Ευρωπαϊκής Ένωσης
C 342/181 Πέμπτη 17 Φεβρουαρίου 2022
στόχο: «να εγγυηθεί ένα ασφαλές περιβάλλον πλοήγησης και να αμβλύνει τις τρέχουσες περιφερειακές εντάσεις»· επικροτεί την «ολοκληρωμένη και συντονισμένη» στρατηγική αναθεώρηση των EUNAVFOR ATALANTA, EUTM Somalia και EUCAP Somalia και την επέκτασή τους με σκοπό να συμπεριλάβουν όλες τις πτυχές ασφάλειας· Αντιμετώπιση των υβριδικών απειλών 44. καταδικάζει τις κακόβουλες ενέργειες που διαπράττονται κατά των κρατών μελών, όπως οι υβριδικές επιθέσεις που εργαλειοποιούν τη μετανάστευση· καλεί την Ένωση και τα κράτη μέλη να βελτιώσουν τις ικανότητές τους όσον αφορά τον εντοπισμό των υβριδικών απειλών· εμμένει στην άποψη ότι η Ένωση και τα κράτη μέλη πρέπει να αντιδρούν σθεναρά και συντονισμένα σε κάθε νέα κακόβουλη, παράνομη ή αποσταθεροποιητική δραστηριότητα στον κυβερνοχώρο κάνοντας πλήρη χρήση των μέσων που διαθέτει η ΕΕ και σε συντονισμό με τους εταίρους της· καλεί τα κράτη μέλη να βελτιώσουν τις εθνικές ικανότητες κυβερνοάμυνας· καλεί την Ένωση να εργαστεί για τη δημιουργία ενός νομικού μέσου για την αντιμετώπιση των υβριδικών απειλών και για την ανάπτυξη συνολικής ικανότητας στον κυβερνοχώρο, των δικτύων, των επικοινωνιών και της ανταλλαγής πληροφοριών, της κατάρτισης και των ασκήσεων, μεταξύ άλλων μέσω των έργων της PESCO, και κάνοντας ορθή χρήση της ενωσιακής εργαλειοθήκης για τη διπλωματία στον κυβερνοχώρο· ζητεί την επείγουσα αναθεώρηση του πλαισίου πολιτικής για την κυβερνοάμυνα προκειμένου να ενισχυθεί η ικανότητα πρόληψης, απόδοσης, αποτροπής και απόκρισης της ΕΕ και των κρατών μελών της, μέσω της ενίσχυσης της θέσης τους, της επίγνωσης της κατάστασης, των εργαλείων και των διαδικασιών τους· υπογραμμίζει την ανάγκη για συνεργασία όλων των θεσμικών οργάνων και των κρατών μελών της ΕΕ σε όλα τα επίπεδα για την ανάπτυξη μιας στρατηγικής κυβερνοασφάλειας, κύριος στόχος της οποίας θα πρέπει να είναι η περαιτέρω ενίσχυση της ανθεκτικότητας και η ανάπτυξη κοινών αλλά και καλύτερων εθνικών, ισχυρών μη στρατιωτικών και στρατιωτικών κυβερνοϊκανοτήτων και συνεργασίας με σκοπό την απόκριση στις διαρκείς προκλήσεις στον τομέα ασφάλειας· ως εκ τούτου επιδοκιμάζει την ανακοίνωση του 2021 για την κατάσταση της Ένωσης σχετικά με τη θέσπιση μιας ευρωπαϊκής πολιτικής κυβερνοάμυνας· εκφράζει την ικανοποίησή του για την ενίσχυση της συνεργασίας μεταξύ των κρατών μελών στον τομέα της κυβερνοάμυνας στο πλαίσιο της PESCO, συμπεριλαμβανομένων των ομάδων ταχείας αντίδρασης στον κυβερνοχώρο· υπενθυμίζει ότι η επιτυχής εφαρμογή των αποστολών και επιχειρήσεων της ΕΕ εξαρτάται ολοένα και περισσότερο από την αδιάλειπτη πρόσβαση σε έναν ασφαλή κυβερνοχώρο και, επομένως, απαιτεί ισχυρές και ανθεκτικές επιχειρησιακές κυβερνοϊκανότητες, καθώς και την κατάλληλη αντιμετώπιση των επιθέσεων κατά στρατιωτικών εγκαταστάσεων, αποστολών και επιχειρήσεων· αναγνωρίζει ότι, σε ορισμένο βαθμό, η κυβερνοάμυνα είναι αποτελεσματικότερη εάν περιέχει επίσης κάποια επιθετικά μέσα και μέτρα, υπό την προϋπόθεση ότι η χρήση τους συμμορφώνεται με το διεθνές δίκαιο· εκφράζει ανησυχία σχετικά με την εξάρτηση της ΕΕ και των κρατών μελών της από ξένα εργαλεία για την εγγύηση της ασφάλειά τους στον κυβερνοχώρο· τονίζει την ανάγκη να προωθηθεί μια κουλτούρα της κυβερνοασφάλειας εντός των ευρωπαϊκών δημόσιων και ιδιωτικών οντοτήτων, μεταξύ άλλων μέσω της εισαγωγής ειδικών μαθημάτων και προγραμμάτων σπουδών· σημειώνει το σημαντικό έργο κατάρτισης που έχει επιτελέσει η Ευρωπαϊκή Ακαδημία Ασφάλειας και Άμυνας (ΕΑΑΑ) στον τομέα της κυβερνοάμυνας και, στο πλαίσιο αυτό, εκφράζει ικανοποίηση για τη δημιουργία της πλατφόρμας εκπαίδευσης, κατάρτισης, αξιολόγησης και ασκήσεων (ΕΚΑΑ)· τονίζει ότι θα πρέπει η ΕΑΑΑ να επωφεληθεί από τη διαρθρωτική ενωσιακή χρηματοδότηση ώστε να μπορεί να συμβάλει περισσότερο στην ανάπτυξη δεξιοτήτων κυβερνοάμυνας σε επίπεδο ΕΕ, και ιδίως δεδομένης της αυξημένης ανάγκης για εμπειρογνώμονες κορυφαίου επιπέδου στον τομέα του κυβερνοχώρου· αναγνωρίζει την αυξανόμενη σημασία των κυβερνοϊκανοτήτων και των ικανοτήτων αυτόματης συλλογής πληροφοριών· τονίζει ότι αυτές συνιστούν απειλή για τα κράτη μέλη και τα θεσμικά όργανα της ΕΕ· ζητεί από όλα τα θεσμικά όργανα της ΕΕ και τα κράτη μέλη να συνεχίσουν να βελτιώνουν τις κυβερνοτεχνολογίες και τις αυτοματοποιημένες τεχνολογίες τους και ενθαρρύνει περαιτέρω τη συνεργασία στο πλαίσιο αυτών των τεχνολογικών εξελίξεων· συνιστά να διερευνηθούν οι δυνατότητες προώθησης της ανάπτυξης των κυβερνοϊκανοτήτων των εταίρων μας, όπως η επέκταση της εντολής των εκπαιδευτικών αποστολών της ΕΕ ώστε να περιλάβουν επίσης τις πτυχές που συνδέονται με την κυβερνοάμυνα ή η δρομολόγηση μη στρατιωτικών αποστολών στον τομέα του κυβερνοχώρου· εκφράζει την ικανοποίησή του για την επιβολή κυρώσεων σε βάρος Ρώσων, Κινέζων και Βορειοκορεατών δραστών κυβερνοεπιθέσεων, όπως των «WannaCry», «NotPetya» και «Operation Cloud Hopper»· 45. καλεί την ΕΥΕΔ να δημιουργήσει μια εργαλειοθήκη της ΕΕ, σύμφωνα με το ευρωπαϊκό σχέδιο δράσης για τη δημοκρατία, η οποία θα αποσκοπεί όχι μόνο στην ενίσχυση της ανθεκτικότητας των κρατών μελών και των ενδιαφερόμενων μερών στην παραπληροφόρηση, αλλά και στον καθορισμό υποχρεωτικών απαιτήσεων για τις κοινωνικές πλατφόρμες και στο να δώσει στους πολίτες τη δυνατότητα να λαμβάνουν τεκμηριωμένες αποφάσεις, καθώς και στη βελτίωση της ικανότητας της ΕΕ να ενισχύει την καταπολέμηση της παραπληροφόρησης και της εσκεμμένης κακόβουλης συμπεριφοράς, προκειμένου να εντοπίζεται, να αποτρέπεται, να καταπολεμάται και να τιμωρείται· 46. επιμένει, ενόψει της εξελισσόμενης απειλής και της απαραίτητης προσαρμογής των θεσμών μας, να ληφθούν μέτρα στα ευρωπαϊκά θεσμικά όργανα, συμπεριλαμβανομένου του Ευρωπαϊκού Κοινοβουλίου, για την εδραίωση των εσωτερικών τους ικανοτήτων· τονίζει τη σημασία του διοργανικού συντονισμού που εφαρμόζεται από την ομάδα αντιμετώπισης έκτακτων αναγκών στην πληροφορική για τα θεσμικά και λοιπά όργανα και οργανισμούς της ΕΕ (CERT-EU)· ζητεί από τα ευρωπαϊκά θεσμικά όργανα, και ιδίως την Ευρωπαϊκή Επιτροπή, να διαθέσουν τους απαραίτητους ανθρώπινους πόρους για την ενίσχυση της CERT-EU· ζητεί, στο πλαίσιο αυτό, από τον ΑΠ/ΥΕ ή/και τα κράτη μέλη να αυξήσουν τους χρηματοδοτικούς και ανθρώπινους πόρους προκειμένου να ενισχύσουν την ικανότητα της ΕΕ να αμύνεται ενάντια σε κυβερνοεπιθέσεις· 47.
υποστηρίζει την ενίσχυση της αμοιβαίας επιχειρησιακής συνδρομής μεταξύ των κρατών μελών· τονίζει τη σημασία της διεξαγωγής πρόσθετων ασκήσεων βάσει σεναρίων διαχείρισης κρίσεων· ζητεί από τα κράτη μέλη να καταλήξουν, μετά την ολοκλήρωση του στρατηγικού προσανατολισμού, σε μια φιλόδοξη κοινή αντίληψη σχετικά με το άρθρο 42 παράγραφος 7 ΣΕΕ και το άρθρο 222 ΣΛΕΕ, συμπεριλαμβανομένης της ενεργοποίησης του άρθρου 222 ΣΛΕΕ και του άρθρου 42 παράγραφος 7 ΣΕΕ σε ένα υποθετικό σενάριο κυβερνοεπίθεσης· τονίζει, στο πλαίσιο αυτό, ότι οι προϋποθέσεις για την ενεργοποίηση του άρθρου 42 παράγραφος 7 ΣΕΕ και οι λεπτομέρειες της απαιτούμενης βοήθειας δεν έχουν καθοριστεί ποτέ με σαφήνεια, και ζητεί μια πιο λειτουργική εφαρμογή του εν λόγω εργαλείου·